CELEX: 32016R1614
Language: lt
Date: 2016-09-08 00:00:00
Title: 2016 m. rugsėjo 8 d. Komisijos deleguotasis reglamentas (ES) 2016/1614, kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2016 m. laikotarpio, kuriuo nugriebto pieno milteliams taikoma valstybės intervencija, pratęsimas ir 2017 m. laikotarpio, kuriuo nugriebto pieno milteliams taikoma valstybės intervencija, paankstinimas, ir kuriuo leidžiama nukrypti nuo Deleguotojo reglamento (ES) 2016/1238 nuostatų ir toliau taikyti Reglamentą (EB) Nr. 826/2008 paramai privačiajam sandėliavimui pagal Įgyvendinimo reglamentą (ES) Nr. 948/2014 ir Reglamentą (ES) Nr. 1272/2009 valstybės intervencijai pagal šį reglamentą

9.9.2016   
            
            
               LT
            
            
               Europos Sąjungos oficialusis leidinys
            
            
               L 242/15
            
         KOMISIJOS DELEGUOTASIS REGLAMENTAS (ES) 2016/1614
   2016 m. rugsėjo 8 d.
   kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2016 m. laikotarpio, kuriuo nugriebto pieno milteliams taikoma valstybės intervencija, pratęsimas ir 2017 m. laikotarpio, kuriuo nugriebto pieno milteliams taikoma valstybės intervencija, paankstinimas, ir kuriuo leidžiama nukrypti nuo Deleguotojo reglamento (ES) 2016/1238 nuostatų ir toliau taikyti Reglamentą (EB) Nr. 826/2008 paramai privačiajam sandėliavimui pagal Įgyvendinimo reglamentą (ES) Nr. 948/2014 ir Reglamentą (ES) Nr. 1272/2009 valstybės intervencijai pagal šį reglamentą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
   kadangi:
   
               (1)
            
            
               dėl didelio pasiūlos ir paklausos disbalanso pieno ir pieno produktų sektoriuje tenka spręsti rinkos veikimo sutrikimo problemas;
            
         
               (2)
            
            
               dėl išaugusios pieno gamybos per 2016 m. sausio–balandžio mėn. nugriebto pieno miltelių gamyba Sąjungoje išaugo 18 %, o eksportas tuo pačiu laikotarpiu sumažėjo 8 %. Įprastai eksportuojama 40–50 % viso Sąjungoje pagaminto nugriebto pieno miltelių kiekio;
            
         
               (3)
            
            
               todėl Sąjungoje jaučiamas spaudimas mažinti nugriebto pieno miltelių kainas;
            
         
               (4)
            
            
               Reglamento (ES) Nr. 1308/2013 12 straipsnio d punkte nustatyta, kad valstybės intervencija nugriebto pieno milteliams turi būti taikoma nuo kovo 1 d. iki rugsėjo 30 d. Pagal Komisijos deleguotąjį reglamentą (ES) 2015/1549 (2) 2016 m. nugriebto pieno milteliams valstybės intervenciją buvo galima taikyti nuo sausio 1 d. iki rugsėjo 30 d.;
            
         
               (5)
            
            
               siekiant suteikti galimybę sparčiai pasinaudoti visomis galimomis rinkos priemonėmis ir pasirengti padėčiai, kuri susidarytų, jei nugriebto pieno miltelių kainos toliau mažėtų, o rinkos veikimas dar labiau sutriktų, labai svarbu, kad valstybės intervencija nugriebto pieno milteliams būtų toliau be pertrūkių taikoma iki 2017 m. kovo 1 d., t. y. kito intervencijos laikotarpio pradžios;
            
         
               (6)
            
            
               todėl tikslinga 2016 m. nugriebto pieno miltelių intervencinio supirkimo laikotarpį pratęsti iki 2016 m. gruodžio 31 d. ir nustatyti, kad 2017 m. intervencinio supirkimo laikotarpis prasideda sausio 1 d.;
            
         
               (7)
            
            
               intervencinio supirkimo laikotarpio pratęsimas nuo 2016 m. rugsėjo 30 d. iki 2016 m. gruodžio 31 d. sutampa su Komisijos deleguotojo reglamento (ES) 2016/1238 (3) ir Komisijos įgyvendinimo reglamento (ES) 2016/1240 (4), kuriais nuo 2016 m. spalio 1 d. pakeičiami Komisijos reglamentas (EB) Nr. 826/2008 (5) ir Komisijos reglamentas (ES) Nr. 1272/2009 (6), taikymo data. Siekiant užtikrinti tęstinumą ir teisinį tikrumą, tikslinga numatyti nukrypti leidžiančią nuostatą, kad būtų galima toliau taikyti Reglamentą (EB) Nr. 826/2008 pagal Komisijos įgyvendinimo reglamentą (ES) Nr. 948/2014 (7) pateiktoms privataus nugriebto pieno miltelių sandėliavimo pagalbos paraiškoms, o Reglamentą (ES) Nr. 1272/2009 toliau taikyti pagal šį reglamentą pateiktiems pasiūlymams arba paraiškoms dalyvauti konkurse;
            
         
               (8)
            
            
               siekiant užtikrinti, kad šiame reglamente numatytos laikinosios priemonės rinkai padarytų nedelsiant juntamą poveikį ir padėtų stabilizuoti kainas, šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Nuo Reglamento (ES) Nr. 1308/2013 nukrypti leidžianti nuostata
   Nukrypstant nuo Reglamento (ES) Nr. 1308/2013 12 straipsnio d punkto, 2016 m. laikotarpis, kuriuo valstybės intervencija taikoma nugriebto pieno milteliams, pratęsiamas iki 2016 m. gruodžio 31 d.
   Nukrypstant nuo Reglamento (ES) Nr. 1308/2013 12 straipsnio d punkto, 2017 m. valstybės intervencija nugriebto pieno milteliams taikoma nuo sausio 1 d. iki rugsėjo 30 d.
   2 straipsnis
   Nuo Deleguotojo reglamento (ES) 2016/1238 nukrypti leidžianti nuostata
   Nukrypstant nuo Deleguotojo reglamento (ES) 2016/1238 10 ir 11 straipsnių, pagal Įgyvendinimo reglamentą (ES) Nr. 948/2014 iki 2017 m. kovo 1 d. pateiktoms privataus nugriebto pieno miltelių sandėliavimo pagalbos paraiškoms toliau taikomas Reglamentas (EB) Nr. 826/2008.
   Nukrypstant nuo Deleguotojo reglamento (ES) 2016/1238 10 ir 11 straipsnių, pagal šio reglamento 1 straipsnio 1 pastraipą iki 2017 m. sausio 1 d. pateiktiems pasiūlymams arba paraiškoms dalyvauti konkurse toliau taikomas Reglamentas (ES) Nr. 1272/2009.
   3 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2015 m. rugsėjo 17 d. Komisijos deleguotasis reglamentas (ES) 2015/1549, kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas ir 2016 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas (OL L 242, 2015 9 18, p. 28).
   
      (3)  2016 m. gegužės 18 d. Komisijos deleguotasis reglamentas (ES) 2016/1238, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl valstybės intervencijos ir paramos privačiajam sandėliavimui (OL L 206, 2016 7 30, p. 15).
   
      (4)  2016 m. gegužės 18 d. Komisijos įgyvendinimo reglamentas (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (OL L 206, 2016 7 30, p. 71).
   
      (5)  2008 m. rugpjūčio 20 d. Komisijos reglamentas (EB) Nr. 826/2008, kuriuo nustatomos bendrosios pagalbos už privatų tam tikrų žemės ūkio produktų saugojimą skyrimo taisyklės (OL L 223, 2008 8 21, p. 3).
   
      (6)  2009 m. gruodžio 11 d. Komisijos reglamentas (ES) Nr. 1272/2009, kuriuo nustatomos bendros išsamios Tarybos reglamento (EB) Nr. 1234/2007 įgyvendinimo taisyklės, susijusios su žemės ūkio produktų supirkimu ir pardavimu taikant valstybės intervenciją (OL L 349, 2009 12 29, p. 1).
   
      (7)  2014 m. rugsėjo 4 d. Komisijos įgyvendinimo reglamentas (ES) Nr. 948/2014, kuriuo leidžiama pradėti privačiai sandėliuoti nugriebto pieno miltelius ir iš anksto nustatomas pagalbos dydis (OL L 265, 2014 9 5, p. 18).